
Venäjä / Kabardi-Balkarian turvallisuus- ja yhteiskunnallinen tilanne ja naisten asema alueella
Russia / The security and social situation and the situation of women in the Kabardino-Balkarian Republic

Kysymykset
1. Kabardi-Balkarian alueen turvallisuus- ja yhteiskunnallinen tilanne (tiivis kuvaus) 
2. Millainen naisten asema on Kabardi-Balkarian alueella? Miten tilanne vertautuu muihin Pohjois-Kaukasian alueisiin?
Questions
1. The security and social situation in the Kabardino-Balkarian Republic (a brief overview)
2. What is the situation of women in the Kabardino-Balkarian Republic? How does the situation compare to that in other regions of the North Caucasus?

Kabardi-Balkariaa koskeva uutisointi on melko hajanaista ja uutisointi tasavallan yhteiskunnallisista asioista keskittyy paikallisiin uutislähteisiin. Pohjois-Kaukasiaa koskeva raportointi keskittyy lähestulkoon aina ensisijaisesti Tšetšeniaan, Ingušiaan ja Dagestaniin, ja Kabardi-Balkaria tai muut Pohjois-Kaukasian alueet mainitaan lähteissä hyvin lyhyesti tai ei ollenkaan. Alueelle ominaisia ilmiöitä tai tapahtumia kuvatessa viitataan usein koko Pohjois-Kaukasiaan yhtenä alueena, tiettyä tasavaltaa tai aluetta sen tarkemmin erittelemättä. Kabardi-Balkaria nousee usein esiin myös turismiin liittyvissä uutisoinnissa, sillä siellä sijaitsee Euroopan korkein vuori Elbrus ja alue on suosittu turistikohde.
Kabardi-Balkarian alueen turvallisuus- ja yhteiskunnallinen tilanne (tiivis kuvaus)
Väestö
Vuonna 2025 Kabardi-Balkarian tasavallan väkiluku oli 908 090 ihmistä.[footnoteRef:1] Venäjän ulkoministeriön virallisen sivuston mukaan tasavallassa asuu yli 100 eri kansallisuuden edustajaa. Kabardi-Balkarian tasavallan suurin väestöryhmä ovat tšerkessikansoihin kuuluvat kabardit, noin 57 % väestöstä, ja he puhuvat abhaasilais-adygelaisiin kieliin kuuluvaa kabardin kieltä. Tasavallan väestöstä noin 23 % on venäläisiä ja 13 % balkaareja. Balkaarit puhuvat turkkilaisiin kieliin kuuluvaa karatšai-balkaarin kieltä.[footnoteRef:2] Muita kansallisuuksia, kuten turkkilaisia, osseetteja, armenialaisia, ukrainalaisia ja korealaisia, on väestöstä noin 8 %.[footnoteRef:3]  [1:  Gogov.ru [päivitetty viimeksi 19.3.2026].]  [2:  Министерство иностранных дел Российской Федерации 24.6.2025.]  [3:  Министерство иностранных дел Российской Федерации 24.6.2025.] 

Jamestown-säätiön kesäkuussa 2026 tekemässä julkaisussa todetaan, että venäläisen Field-tutkimuslaitoksen teettämän kyselyn mukaan Kabardi-Balkarian tasavallan asukkaista 43 % identifioi itsensä venäläisiksi. Muilla Pohjois-Kaukasian alueilla luku on keskimäärin 36 %.[footnoteRef:4] Eto Kavkaz -sivuston joulukuussa 2024 julkaiseman, kabardien historiaa, perinteitä ja nykytilannetta käsittelevän artikkelin mukaan kabardiksi identifioituvia ihmisiä on Venäjällä noin puoli miljoonaa, ja heistä valtaosa asuu Kabardi-Balkarian tasavallassa. Vuonna 2020 karatšai-balkaarin kieltä puhui Venäjällä yhteensä 450 276 ihmistä.[footnoteRef:5]  [4:  Jamestown 16.8.2026.]  [5:  Это Кавказ 10.12.2024.] 

Perhesiteet ovat kabardeille tärkein elämänarvo.[footnoteRef:6] Kabardien keskeinen kansallinen piirre on omaleimainen Adyge Habze -niminen eettinen säännöstö, joka on perhe- ja arkielämää, moraalia sekä taloudenpitoa koskeva sääntökokoelma.[footnoteRef:7] Keskeisiä sääntöjä ovat hierarkian noudattaminen ja erityisesti vanhempien sukulaisten kunnioittaminen sekä naisten ja lasten arvostaminen.[footnoteRef:8] Turkkilaisiin kansoihin lukeutuvilla balkaareilla on myös oma islamin perinteeseen tiiviisti sidoksissa oleva Tau adat -niminen kansanperinteensä ja säännöstönsä.[footnoteRef:9] [6:  Это Кавказ [päiväämätön].]  [7:  Информационно-аналитический федеральный портал "Ислам Сегодня" [päiväämätön]; Это Кавказ 10.12.2024.]  [8:  Это Кавказ [päiväämätön].]  [9:  Информационно-аналитический федеральный портал "Ислам Сегодня" [päiväämätön].] 

Minority Rights Group -sivuston joulukuussa 2020 päivittämässä julkaisussa todetaan, että etnisten kabardien ja balkaarien välillä on poliittiseen edustukseen ja itsehallintoon liittyviä jännitteitä.[footnoteRef:10] Venäjän- tai englanninkielisessä lähdeaineistossa ei ole löydettävissä tuoreita Kabardi-Balkariassa asuvien etnisten ryhmien välisiin kiistoihin tai yhteenottoihin liittyviä julkaisuja. Julkisissa lähteissä on kuitenkin useita mainintoja syksyllä 2018 kabardien ja balkaarien välillä eskaloituneesta, kiistanalaisen historiallisen tapahtuman muistopäivän juhlintaan liittyvästä välikohtauksesta, jonka yhteydessä viranomaiset pidättivät yli sata ihmistä ja 45 loukkaantui.[footnoteRef:11] Toukokuussa vietettävän Tšerkessien kansamurhan muistopäivän juhlallisuudet ovat useana vuonna virallisesti kielletty, mutta tapahtumia on siitä huolimatta järjestetty eivätkä viranomaiset ole niihin puuttuneet.[footnoteRef:12] [10:  Minority Rights Group 12/2020.]  [11:  RFE/RL 29.9.2018; OC Media 24.9.2018; JAM News 23.9.2018.]  [12:  Riddle Russia 8.6.2023.] 

Uskonto
Vuonna 2012 Kabardi-Balkarian tasavallan väestöstä noin 55 % oli muslimeja ja 20 % kristittyjä, joista 16 % ortodokseja. Ortodoksikristittyjen lisäksi tasavallassa asuu armenian apostoliseen kirkkoon, Georgian ortodoksiseen kirkkoon, roomalaiskatolilaiseen ja protestanttisiin liikkeisiin kuuluvia yhteisöjä. Johonkin korkeampaan voimaan ilman tiettyä uskonnollista vakaumusta uskovia on 16 % ja yliluonnollisen olemassaolon kieltäviä 7 %.[footnoteRef:13] Sekä kabardit että balkaarit ovat sunnimuslimeja.[footnoteRef:14] Kabardien joukossa on joitain ortodokseja.[footnoteRef:15] [13:  Центр Льва Гумилёва 21.1.2020.]  [14:  UNHCR 05/2018.]  [15:  Это Кавказ 10.12.2024.] 

Kabardi-Balkariassa toimii kaksi pääasiallista muslimijärjestöä ja hengellistä keskusta: Muslimien hengellinen hallinto (ven. Духовное Управление мусульман, ДУМ; transl. Duhovnoje Upravlenije musulman, DUM) ja Kabardino-Balkarian muslimiyhteisö (ven. Мусульманская община КБР, джамаат; Musulmanskaja obštšina KBR, džamaat/jamā’at).[footnoteRef:16] Kabardi-Balkarian tasavallan monietnisen ja ei-muslimiväestön osuuden väestöstä todetaan olevan verrattain suuri, mikä tekee alueesta huonon kasvualustan islamisaatiolle.[footnoteRef:17] Lokakuussa 2020 Anzorein kylässä pidätettiin 11 ja syyskuussa 2023 Tyrnyauzin kaupungissa kymmenen miestä, jotka kaikki asetettiin rikossyytteeseen ekstremistisen yhteisön perustamisesta, sillä he olivat toimineet islamilaisen moraalia valvovan sharia-poliisin tavoin ja häiriköineet, painostaneet ja pahoinpidelleet paikallisia asukkaita.[footnoteRef:18] Ruohonjuuritason islamilaiset liikkeet eivät ole uusi ilmiö Pohjois-Kaukasiassa, mutta sharia-poliisin perustaminen suhteellisen rauhallisessa Kabardi-Balkariassa oli poikkeuksellista.[footnoteRef:19]  [16:  Центр Льва Гумилёва 21.1.2020.]  [17:  Riddle Russia 8.6.2023.]  [18:  Медуза 9.7.2024; Georgian Foundation For Strategic and International Studies 17.8.2021.]  [19:  Riddle Russia 8.6.2023.] 

Yleinen yhteiskunnallinen tilanne
BBC:n elokuussa 2023 päivitetyn julkaisun mukaan Kabardi-Balkariassa elintaso on alhainen, työttömyys korkea ja korruptio yleistä.[footnoteRef:20] Venäläislehti Izvestijan syyskuussa 2026 julkaisemassa artikkelissa Pohjois-Kaukasian alueen todetaan olevan pääasiassa maatalousvaltaista aluetta, jolla työttömyysaste on korkea. Artikkelissa mainitaan, että Venäjän tilastopalvelu Rosstatin tietoihin perustuvan analyysin mukaan vuoden 2026 ensimmäisellä puoliskolla Kabardi-Balkarian, Pohjois-Ossetian, Dagestanin ja Karatšai-Tšerkessian tasavalloissa arviolta miltei puolet työväestöstä teki töitä harmaassa taloudessa. Ingušian tasavallassa luku oli korkeampi, lähes kaksi kolmasosaa työssäkäyvästä väestöstä.[footnoteRef:21] Venäläislehti Kommersant uutisoi syyskuussa 2026, että vuoden 2026 toisella vuosineljänneksellä koko Venäjän kattavassa vertailussa korkeimmat työttömyysluvut raportoitiin Pohjois-Kaukasian alueella ja siellä Ingušiassa (22,6 %), Dagestanissa (10,1 %), Pohjois-Ossetia-Alaniassa (6,5 %), Karatšai-Tšerkessiassa (6,3 %) ja Tšetšeniassa (5,7 %). Pohjois-Kaukasian alueella alhaisin työttömyysaste oli Kabardi-Balkariassa (1,9 %), jossa työttömän keskimääräinen työnhakuaika oli noin 3–4 kuukautta.[footnoteRef:22]   [20:  BBC [päivitetty viimeksi 28.8.2023].]  [21:  ИЗВЕСТИЯ 17.9.2026.]  [22:  Коммерсантъ 14.9.2026.] 

Statbase.ru-sivustolla esitetyn, Venäjän valtion tilastopalvelu Rosstatin tietoihin perustuvan tilaston mukaan vuonna 2025 Kabardi-Balkarian tasavallan työttömyysprosentti oli 3,1 %, ja se on laskenut viime vuosina merkittävästi verrattuna vuoden 2020 ennätykselliseen 14,8 %.[footnoteRef:23] Rosstatin mukaan vuonna 2025 kuukausittainen keskiansio oli Kabardi-Balkariassa 53 252 ruplaa (noin 555 euroa[footnoteRef:24]), mikä on selvästi enemmän kuin esimerkiksi Ingušiassa ja Tšetšeniassa, mutta merkittävästi vähemmän kuin Moskovassa (Taulukko 1).[footnoteRef:25]  [23:  Statbase.ru 2026a.]  [24:  Käytetty www.valuuttamuunnin.com-sivustoa.]  [25:  Statbase.ru 2026b.] 

Taulukko 1: Keskiansiot kuukaudessa Pohjois-Kaukasian alueella vuonna 2025 (Lähde: Statbase.ru [viimeksi päivitetty 14.3.2026]).
	Alue 
	Keskiansio kuukaudessa 

	
	RUB
	EUR

	Moskova
	180 861 
	1 880

	Stavropolin aluepiiri
	63 673 
	662

	Karatšai-Tšerkessia
	54 755 
	570

	Pohjois-Ossetia-Alania
	53 751 
	560

	Kabardi-Balkaria
	53 252
	555

	Dagestan
	49 925 
	520

	Tšetšenia
	46 652
	485

	Ingušia
	44 652
	465



Yleinen turvallisuustilanne
Venäjään keskittyvällä Riddle Russia -sivustolla kesäkuussa 2023 julkaistun, Pohjois-Kaukasiaan erikoistuneen analyytikko Harold Chambersin laatiman artikkelin mukaan viranomaistoimet lisääntyivät Kabardi-Balkariassa kevään 2023 aikana. Alun perin vuonna 2022 Venäjän suurhyökkäystä ja liikekannallepanoa vastustaneiden mielenosoitusten tukahduttamiseksi tehdyt viranomaistoimet suunnattiin entistä enemmän kansalaisyhteiskunnan toimijoihin ja akateemisiin tutkimuslaitoksiin, joilla on ollut keskeinen rooli tasavallassa asuvien kabardien[footnoteRef:26] ja balkaarien kansallisen edun ajamisessa. Mielenosoitusten alullepanijana pidetään pitkän linjan kabardiaktivisti (tšerkessi) Ibragim Jaganovia, joka julistettiin ulkomaiseksi agentiksi ja elää tällä hetkellä maanpaossa häntä vastaan nostettujen terrorismisyytösten vuoksi. Lisäksi viranomaiset esimerkiksi lakkauttivat tuomioistuimen päätöksellä kaksi balkaarien kansalaisjärjestöä sekä tekivät kotietsintöjä Tšerkessien kulttuurikeskuksen kanssa epäillysti yhteistyötä tehneiden yliopistotutkijoiden koteihin. Etniset kabardit ja balkaarit eivät ole historiansa aikana nousseet vastarintaan Venäjän viranomaisia vastaan samalla tavalla kuten esimerkiksi tšetseenit, inguušit ja dagestanilaiset, vaikka Neuvostoliiton romahtamisen jälkeen alueelta on paikoin raportoitu sekä rauhanomaista että väkivaltaista vastarintaa. Syyskuussa 2022 Venäjällä julistettu liikekannallepano, sen vastustus ja viranomaisten tukahduttamistoimet saivat kuitenkin yksittäiset kabardibalkarialaiset miehet ryhtymään partisaanitoimintaan, jonka FSB ja kansalliskaarti tyrehdyttivät nopeasti.[footnoteRef:27]  [26:  Analyysissa käytetään Kabardi-Balkarian tasavallassa asuvista kabardeista nimitystä tšerkessit, jolla on usein viitattu kaikkiin adygelaiseen kansoihin: adygeihin, kabardeihin ja tšerkesseihin.  Balkaareista käytetään julkaisussa nimitystä karatšai-balkaarit. Tässä vastauksessa käytetään yhteneväisesti termejä kabardit ja balkaarit.]  [27:  Riddle Russia 8.6.2023.] 

Minority Rights Group -sivuston joulukuussa 2020 päivitetyssä julkaisussa todetaan, että Karbardi-Balkarian tasavallassa esiintyy levottomuuksia ja korruptiota, ja viranomaiset tekevät alueella säännöllisesti turvallisuusoperaatiota.[footnoteRef:28] BBC:n elokuussa 2023 päivitetyn julkaisun mukaan tasavallan viranomaiset kamppailevat väkivallan, sieppausten ja järjestäytyneen rikollisuuden kanssa.[footnoteRef:29] OC Media -sivuston vuonna 2026 tekemän julkaisun mukaan Venäjän turvallisuuspalvelu FSB ja sisäministeriö ovat tehneet tasavallassa säännöllisesti terrorisminvastaisia operaatioita, joissa on viranomaisten mukaan "neutralisoitu" terroristiryhmien jäseniä.[footnoteRef:30]  [28:  Minority Rights Group 12/2020.]  [29:  BBC [päivitetty viimeksi 28.8.2023].]  [30:  OC Media 8.7.2026; OC Media 19.1.2026.] 

The Tactics Institute for Security and Counter-Terrorism -ajatushautomon heinäkuussa 2026 julkaiseman artikkelin mukaan Kabardi-Balkariaa on jo pitkään seurattu erityisen tarkasti kapinallistoimintaa ja ääriliikkeisiin liittyvien tapausten vuoksi. Venäjän keskushallinto on toistuvasti toteuttanut Pohjois-Kaukasian alueella terrorismin vastaisia operaatioita, joiden yhteydessä viranomaiset ovat usein raportoineet militanttien terroristisiin aikeisiin liittyvistä pidätyksistä. Pohjois-Kaukasian alueella tehdyillä terrorisminvastaisilla operaatioilla halutaan viestiä, että Venäjän tiedustelu- ja lainvalvontaviranomaisten yhteistyön ansiosta ääriryhmien toimintaan kyetään puuttumaan tehokkaasti ja suunnitellut iskut estetään.[footnoteRef:31] [31:  Tactics Institute 8.7.2026.] 

Terrorisminvastaiset operaatiot ja ekstremistisen toiminnan kitkeminen
Julkisesti saatavilla olevissa lähteissä uutisoidaan säännöllisesti Kabardi-Balkarian tasavallassa tehdyistä terrorisminvastaisista operaatioista sekä ekstremismilainsäädännön nojalla rikossyytteeseen asetetuista ja tuomituista henkilöistä. Mainittakoon, että viranomaisoperaatioista ja kiinniotettuja vastaan nostetuista terrorismirikossyytteistä uutisoidaan säännöllisesti, mutta esimerkiksi syytettyjen edustamaa terroristijärjestöä tai muita yksityiskohtia syytteiden perusteena olevasta toiminnasta ei uutisoinnissa mainita. Radio Svobodan elokuussa 2026 tekemässä, Kabardi-Balkariassa tehtyä viranomaisoperaatiota käsittelevässä julkaisussa asiantuntijat huomauttavat, ettei tiedustelupalvelun ja turvallisuusviranomaisten väitteitä terrorismioperaatioiden tapahtumankulusta voida mitenkään varmistaa, ja siksi on mahdollista, että terrorismisyytökset ovat täysin tekaistuja.[footnoteRef:32] [32:  Радио Свобода 26.8.2026.] 

Kesän ja syksyn 2026 aikana FSB on tehnyt yhteistyössä useiden eri voima- ja lainvalvontaviranomaisten kanssa ainakin kolme laajamittaista yhteisoperaatioita, joiden tarkoituksena on ollut estää laitonta ase- ja huumausainekauppaa, terrorismitoimintaa sekä ottaa kiinni etsintäkuulutettuja henkilöitä. Syyskuussa 2026 tehdyssä laajassa viranomaisoperaatiossa takavarikoitiin suuri määrä laittomia ammuksia ja aseita sekä otettiin kiinni 11 etsintäkuulutettua henkilöä. Heinäkuussa 2026 kahdeksan henkilöä pidätettiin ja asetettiin rikossyytteeseen terrori-iskun valmistelusta ja kansainvälisen terroristisen järjestön toimintaan osallistumisesta. Kesäkuussa tehdyssä, hyvin samankaltaisessa viranomaisoperaatiossa pidätettiin ja asetettiin terrorismirikossyytteeseen seitsemän ihmistä.[footnoteRef:33]  [33:  РИА «Кабардино-Балкария» 15.9.2026; РИА «Кабардино-Балкария» 7.7.2026; РИА «Кабардино-Балкария» 23.6.2026.] 

Turvallisuusviranomaisten tekemien laajamittaisten pidätysoperaatioiden lisäksi Kabardi-Balkariassa uutisoidaan säännöllisesti terrorismi- ja ekstremismilainsäädännön nojalla tehdyistä pidätyksistä sekä rikossyytteistä ja -tuomioista. Vuoden 2026 aikana tasavallassa on muun muassa langetettu hallinnollinen sakkorangaistus ekstremistiseksi luokitellun materiaalin myymisestä[footnoteRef:34], vuoden ehdollinen vankeusrangaistus rahasiirrosta Venäjällä ekstremistiseksi julistetulle järjestölle[footnoteRef:35], rikossyyte räjähteiden laittomassa hallussapidosta[footnoteRef:36], sakkorangaistus terrorismin oikeuttamisesta internetissä tehdyn julkaisun perusteella[footnoteRef:37], rikossyyte terrorismin rahoittamisesta rahan keräämisestä ja lähettämisestä ulkomailla paossa oleville terroristijärjestön jäsenille[footnoteRef:38] sekä kolmen vuoden vankeusrangaistus ekstremistisen järjestön toimintaan osallistumisesta[footnoteRef:39]. Tammikuussa 2026 Venäjän kansallinen terrorisminvastainen komitea uutisoi pidättäneensä ja asettaneensa Kabardi-Balkariassa terrorismirikossyytteeseen poliisin salamurhayritystä suunnitelleen miehen, joka oli viranomaistietojen mukaan käynyt Telegram-viestipalvelussa keskusteluja Venäjällä kiellettyjen terroristijärjestöjen taistelijoiden kanssa ja valmistellut iskua heidän ohjeidensa mukaan.[footnoteRef:40] Kuluneen vuoden aikana tasavallassa on tuomittu terrorismirikoksista vankeuteen ainakin yksi alaikäinen. Syyskuussa 2026 alaikäinen Kabardi-Balkarian asukas tuomittiin seitsemäksi vuodeksi vankeuteen vuonna 2024 Naltšikissa tapahtuneen terrori-iskun ja viranomaisiin kohdistuneen hyökkäyksen valmistelusta. Tuomitun todettiin olleen tietoinen iskusta ja tunteneen tekijät ja siksi hänen katsottiin laiminlyöneen ilmoitusvelvollisuutensa.[footnoteRef:41]  [34:  РИА «Кабардино-Балкария» 22.9.2026.]  [35:  РИА «Кабардино-Балкария» 10.9.2026.]  [36:  РИА «Кабардино-Балкария» 14.9.2026.]  [37:  РИА «Кабардино-Балкария» 4.9.2026.]  [38:  РИА «Кабардино-Балкария» 1.7.2026.]  [39:  РИА «Кабардино-Балкария» 11.8.2026.]  [40:  Национальный антитеррористический комитет 17.1.2026.]  [41:  Кавказский Узел18.9.2026.] 

Turvallisuusoperaatioissa sekä aseellisissa ja terroristisissa välikohtauksissa kuolleet 
Caucasian Knot -sivusto julkaisee sekä omiin tietolähteisiinsä että julkisiin lähteisiin perustuvia kuukausittaisia tilastoja Pohjois-Kaukasian[footnoteRef:42] ja Etelä-Venäjän alueilla aseellisissa ja terroristisissa hyökkäyksissä kuolleista ja loukkaantuneista.[footnoteRef:43] Sivusto huomauttaa, että heidän laatimissaan tilastoissa voi olla epätarkkuuksia, sillä viranomaisten julkaisemat tiedot tapahtumista voivat olla puutteellisia, tiedot julkaistaan viiveellä tai tietoja ei julkaista ollenkaan.[footnoteRef:44] Vuoden 2026 aikana elokuun loppuun mennessä aseellisten ja terrorististen hyökkäyksien uhreja raportoitiin koko Pohjois-Kaukasian alueella miltei joka kuukausi, yhteensä 34, mutta kukaan raportoiduista uhreista ei ollut Kabardi-Balkariasta.[footnoteRef:45] Riddle Russia -sivustolla kesäkuussa 2023 julkaistussa artikkelissa todetaan, että Caucasian Knot -sivuston laskelmien mukaan vuosina 2010–2022 tasavallassa raportoitiin 775 aseellisen konfliktin uhria. Venäjän turvallisuuspalvelun Kabardi-Balkariassa suorittamien aktiivisten terrorisminvastaisten toimien vuoksi taistelijatoiminta tyrehtyi ja uhriluvut vähenivät merkittävästi kuitenkin jo vuoteen 2014 tultaessa, jolloin Venäjällä Sotšissa järjestettiin olympialaiset.[footnoteRef:46]  [42:  Caucasian Knot -sivuston mukaan Pohjois-Kaukasian alueeseen luetaan mukaan Stavropolin aluepiiri, Karatšai-Tšerkessia, Kabardi-Balkaria, Pohjois-Ossetia-Alania, Ingušia, Tšetšenia ja Dagestan (Кавказский Узел 30.6.2026).]  [43:  Кавказский Узел 2026. ]  [44:  Кавказский Узел 1.7.2026.]  [45:  Кавказский Узел 2.2.2026; Кавказский Узел 2.3.2026; Кавказский Узел 3.4.2026; Кавказский Узел 11.5.2026; Кавказский Узел 30.6.2026; Кавказский Узел 1.7.2026; Кавказский Узел 10.8.2026; Кавказский Узел 4.9.2026.]  [46:  Riddle Russia 8.6.2023.] 

IStories-sivuston elokuussa 2025 kokoamien, Venäjän turvallisuuspalvelu FSB:n, Kansallisen terrorisminvastaisen komitean, tutkintakomitean sekä valtion uutistoimistojen julkaisuihin perustuvien laskelmien mukaan Venäjän Ukrainassa helmikuussa 2022 aloittaman suurhyökkäyksen alkamisen jälkeen FSB on surmannut Venäjällä ja Venäjän Ukrainalta miehittämillä alueilla tehtyjen pidätysten yhteydessä ainakin 65 ihmistä, joista useimmat saivat surmansa Pohjois-Kaukasian alueella. Dagestanissa ja Ingušiassa surmansa sai 12 ihmistä, Kabardi-Balkariassa yhdeksän. Esimerkiksi syksyllä 2022 turvallisuusviranomaiset surmasivat Kabardi-Balkariassa kaksi miestä, jotka olivat tutkintakomitean mukaan Viber-viestisovelluksessa käydyn keskustelun perusteella kannattaneet radikaalia islamia ja suhtautuneet epäilevästi Ukrainan sotaan.[footnoteRef:47] Elokuussa 2025 FSB surmasi Kabardi-Balkariassa kolme turvallisuusviranomaisia vastaan hyökkäystä suunnitellutta, terroristiseen järjestöön kuulunutta ihmistä.[footnoteRef:48]  [47:  IStories 12.8.2025.]  [48:  Медуза 4.8.2025.] 

Ukrainan sota
Käytetyssä lähdeaineistossa ei ole löydettävissä muita mainintoja siitä, että Venäjän Ukrainassa helmikuussa 2022 aloittama suurhyökkäys olisi vaikuttanut Kabardi-Balkarian tasavallan yleiseen turvallisuustilanteeseen tai aiheuttanut suoranaisia uhreja. Julkisesti saatavilla olevissa lähteissä on löydettävissä muutamia mainintoja Kabardi-Balkariassa tehdyistä, suoranaisesti Ukrainan sotaan liittyvistä viranomaistoimista. Esimerkiksi syyskuussa 2026 Kabardi-Balkariassa pidätettiin ukrainalaissyntyinen venäläinen, jonka oli FSB:n tietojen mukaan tarkoitus räjäyttää kaasuputki Maiskin piirikunnassa Ukrainan turvallisuuspalvelun (SBU) toimeksiannosta.[footnoteRef:49] Marraskuussa 2025 FSB pidätti Kabardi-Balkariassa paikallisen miehen, joka asetettiin syytteeseen maanpetoksesta ja sabotaasiyrityksestä epäiltynä. Miehen syytetään toimineen Ukrainan tiedustelupalvelun käskystä.[footnoteRef:50] Venäläinen Yuga.ru-sivusto uutisoi, että 29.6.2026 Pohjois-Ossetiaan ja Kabardi-Balkariaan annettiin ensimmäistä kertaa varoitus ohjusiskuvaarasta, mutta varoitus peruttiin vain muutaman minuutin jälkeen. Puolustusministeriön antamien tietojen mukaan 29.–30.6.2026 välisenä yönä Rostovin, Krasnodarin ja Krimin alueilla torjuttiin 419 droonia, mutta Pohjois-Ossetiaa ja Kabardi-Balkariaa ei puolustusministeriön virallisessa tiedotteessa mainittu.[footnoteRef:51]  [49:  РИА Новости Крым 18.9.2026.]  [50:  РБК 19.11.2025.]  [51:  Юга.ру 30.6.2026.] 

Caucasian Knot -sivuston syyskuussa 2026 julkaiseman tilaston mukaan Pohjois-Kaukasian federaatiopiiristä lähtöisin olevia sotilaita on kaatunut Ukrainassa 4 798, joista kabardibalkarialaisia 471.[footnoteRef:52] [52:  Caucasian Knot 2.9.2026.] 

Millainen naisten asema on Kabardi-Balkarian alueella? Miten tilanne vertautuu muihin Pohjois-Kaukasian alueisiin?
Julkisissa lähteissä saatavilla olevissa, Pohjois-Kaukasiaa ja naisten asemaa käsittelevissä julkaisuissa ja tutkimuksissa keskitytään lähes poikkeuksetta tarkastelemaan naisten asemaa ja heidän oikeuksiaan yksinomaan Tšetšeniassa, Ingušiassa ja Dagestanissa. Kabardi-Balkaria tai muut Pohjois-Kaukasian alueet mainitaan julkaisuissa satunnaisesti tai ei ollenkaan.[footnoteRef:53] Yksinomaan Kabardi-Balkariaa ja naisten asemaa käsitteleviä julkaisuja on hyvin vähän. [53:  ООН (Организация Объединенных Наций) 30.11.2023; Кавказский Узел 29.12.2023; Центр Насилию.нет [päiväämätön]; Проект «Правовая инициатива» & al. 21.6.2021.] 

Naisten asema yleisesti
Vuonna 2024 Kabardi-Balkarian tasavallan väestöstä 52,6 % oli naisia (476 000), joista kaupungeissa asui 53 %. Työikäisiä naisia oli 266 300.[footnoteRef:54] Naisista noin 33 % avioituu 25–29-vuotiaana, 22 % 20–24-vuotiaana ja 21 % 30–34-vuotiaana.[footnoteRef:55] Peruskoulun jälkeisen korkeakoulu- tai jatko-opinnot suorittaneiden naisten osuus oli Kabardi-Balkariassa 26 %, miehistä 22 %. Pohjois-Ossetiassa 43 % naisista ja 31 % miehistä on suorittanut suorittanut korkeakoulu- tai jatko-opinnot, Karatšai-Tšerkessiassa vastaavat luvut ovat 25 % ja 24,5 %. Peruskoulun kokonaan suorittamatta jättäneiden naisten osuus on suurin Ingušiassa (4,4 %) ja Tšetšeniassa (3,8 %), kun taas Pohjois-Ossetia-Alaniassa luku on koko Pohjois-Kaukasian alueen pienin, 0,5 %. Kabardi-Balkariaa ei tässä vertailussa mainita.[footnoteRef:56]  [54:  Кабардино-Балкарская правда 5.3.2025.]  [55:  Кабардино-Балкарская правда 5.3.2025.]  [56:  Радио Свобода 10.11.2021.] 

Radio Svoboda mainitsee vuonna 2021 julkaistussa, Pohjois-Kaukasian naisten asemaa käsittelevässä artikkelissa, että Kabardi-Balkariassa monet naiset ovat alueen muiden tasavaltojen naisia huomattavasti itsenäisempiä, ja monet esimerkiksi harjoittavat erittäin menestyksekästä liiketoimintaa.[footnoteRef:57] Daptar.org-sivuston kesäkuussa 2026 tekemässä julkaisussa todetaan, että vastoin stereotyyppisiä käsityksiä, kodin ja perheen rinnalla monet Pohjois-Kaukasian alueella asuvat naiset opiskelevat, käyvät töissä ja harjoittavat liiketoimintaa. Julkaisussa esitellään työelämässä menestyneitä dagestanilaisia naisia.[footnoteRef:58]  [57:  Радио Свобода 10.11.2021.]  [58:  Daptar.org 5.6.2026.] 

Kabardi-Balkarian yhteiskunnassa sukupuolien väliseen tasa-arvoon liittyvää keskustelua käydään, ja esimerkiksi Kabardi-Balkarian valtionyliopisto on järjestänyt sukupuolien väliseen tasa-arvoon liittyviä foorumeita, tasavallassa valtion ja kuntien palveluksessa olevat naiset järjestäytyvät vuosittain, ja tasavallassa toimii erinäisiä naisjärjestöjen toimintoja, kuten Venäjän naisten liiton ja Venäjän naisten sosiaalidemokraattisen liikkeen paikallisosastot.[footnoteRef:59] [59:  Kабардино-Балкарский государственный университет им. Х.М. Бербекова 20.10. 2023; Союз женщин России [viimeksi päivitetty 19.12.2025]; Социал-демократический союз женщин России 2025; РИА «Кабардино-Балкария» 29.10.2024.] 

Sukupuolittunut väkivalta (GBV)
Venäläisen naisten oikeuksia edistävien järjestöjen YK:n naisiin kohdistuvan syrjinnän poistamista käsittelevälle komitealle kesäkuussa 2021 laatimassa raportissa todetaan, että naisiin ja lapsiin kohdistuva väkivalta on laajalle levinnyttä koko Venäjällä, mutta Pohjois-Kaukasiassa naisiin kohdistuva väkivalta on kuitenkin luonteeltaan järjestelmällisempää ja se on integroitunut tiiviisti osaksi perherakennetta muun muassa haitallisten perinteiden, kuten kunniamurhien, pakkoavioliittojen ja naisten ja tyttöjen sukupuolielinten silpomisen (FGM) muodossa.[footnoteRef:60] [60:  Проект «Правовая инициатива» & al. 21.6.2021, s. 38.] 

Pohjois-Kaukasian naisten tilanteesta raportoiva Daptar.ru-sivuston marraskuussa 2020 julkaisemassa, seksuaaliväkivaltaa Kabardi-Balkariassa käsittelevässä artikkelissa todetaan, että Pohjois-Kaukasian alueella seksi on aiheena tabu, ja näin ollen myös seksuaaliväkivallasta vaietaan. Kabardi-Balkariassa ajatellaan usein, että raiskaus on rinnastettavissa avioliiton ulkopuoliseen seksiin. Tyttö tai nainen voidaan ajatella uhriksi tapauksissa, joissa raiskaus on tapahtunut ennakoimattomasti ja väkivaltaa käyttäen julkisella paikalla. Jos raiskaaja on naisen tuttava, saatikka sulhanen, naisen ajatellaan suostuneen sukupuoliyhteyteen omaehtoisesti. Erityisesti perinteisen ja usein ankaran kotikasvatuksen saaneiden tyttöjen ja naisten kohdalla tilanne on tämä, sillä seurustelusuhteet on salattava ja miehen sanaa toteltava. Etenkin nuoret seksuaaliväkivallan uhriksi joutuneet tytöt joutuvat vaikenemaan asiasta, ja vaikka he uskaltaisivat kertoa kokemastaan väkivallasta perheelleen, pitää perhe asian usein mieluummin omana tietonaan. Sosiaalisen median käytön myötä ihmisille on avautunut kuitenkin mahdollisuus puhua ongelmasta enemmän ja hieman avoimemmin. Daptar.ru-sivuston julkaisussa haastatellun psykologin mukaan raiskausrikokset tulevat tietoon vain harvoin. Hän toteaa itsellään olleen asiakkaana raiskauksen uhreja kolme Tšetšeniassa, yksi Ingušiassa ja viisi Kabardi-Balkariassa. Vain yksi näistä tapauksista päätyi rikosprosessiin ja tuomioistuimen käsittelyyn, mutta yksinomaan sen vuoksi, että uhri oli joutunut teho-osastolle vammojensa vuoksi ja tapahtunut seksuaalirikos oli kiistaton.[footnoteRef:61] [61:  Daptar.org 24.11.2020.] 

Daptar.ru-sivuston huhtikuussa 2026 julkaisemassa, Pohjois-Kaukasiaa käsittelevässä artikkelissa todetaan, että Pohjois-Kaukasian alueella perheväkivalta jää usein raportoimatta ja naiset kärsivät tilanteessa yksin. Vain harvoin ja useimmiten vain vakavimmat tapaukset nousevat julkisuuteen. Tilanteessa naista painostavat vaikenemaan aviomiehen lisäksi usein hänen perheensä, ja jopa naisen oma perhe saattaa paheksua aiheesta puhumista. Useimmiten yleinen perinteinen käsitys perheestä ja avioliitosta pitää naiset väkivaltaisessa suhteessa.[footnoteRef:62]   [62:  Daptar.ru 14.4.2026.] 

Naisiin kohdistuvasta väkivallasta Venäjällä raportoivalla Nasiliju.net-sivustolla[footnoteRef:63] tehdyssä julkaisussa viitataan vuonna 2014 tehtyyn laajaan tutkimukseen, jonka mukaan Tšetšeniassa noin 93 %, Dagestanissa 66 %, Kabardi-Balkariassa 28 % ja Ingušiassa 18 % tutkimukseen vastanneista naisista tunsi naisen, jota mies pahoinpitelee säännöllisesti. Valtaosan mukaan pahoinpitelijä oli ensisijaisesti naisen aviomies. Lisäksi Tšetšeniassa 33 % ja Kabardi-Balkariassa 21 % vastanneista kertoi, että pahoinpitelijä oli naisen anoppi. Tutkimusjohtaja huomauttaa, että moni tutkimukseen osallistuneista naisista ei usein edes ymmärtänyt termiä parisuhdeväkivalta, vaan he pitivät aviomiehen naiseen kohdistamaa fyysistä väkivaltaa normaalina.[footnoteRef:64] [63:  Ulkomaiseksi agentiksi julistettu Nasiliju.net-järjestö kertoo sivustollaan lopettaneensa toimintansa vuonna 2026 (Центр Насилию.нет [päiväämätön]).]  [64:  Центр Насилию.нет [päiväämätön].] 

EUAA:n joulukuussa 2025 julkaistussa raportissa Caucasian Knot -sivuston mainitaan todenneen, että Pohjois-Kaukasin alueella erityisesti Dagestanissa, Ingušiassa ja Tšetšeniassa, viranomaiset ja turvallisuusjoukot asettuvat perheväkivallan tekijöiden puolelle, kun taas Kabardi-Balkariassa ja Karatšai-Tšerkessiassa lainvalvontaviranomaiset ovat tiettävästi edellä mainittuja alueita harvemmin mukana perheväkivallan uhrien vainoamisessa.[footnoteRef:65] Vuonna 2026 Venäjällä julkaistiin Suojelua vainoamisen sijaan -niminen tutkimus, jonka keskiössä oli perheväkivaltaa kokeneet naiset ja heidän kokemuksensa valtion viranomaisten taholta saamastaan kohtelusta. Väkivallan uhrien turvaksi tarkoitettuja hallinnollisia ja oikeudellisia keinoja käytetään järjestelmällisesti naisia ja tyttöjä vastaan, erityisesti Pohjois-Kaukasian alueella. Tutkimuksen johdannossa todetaan, ettei tutkimuksen tavoitteena ollut tarkastella yksinomaan Pohjois-Kaukasiaa, mutta tutkimuksen aineistoksi valikoituneesta, vuosina Venäjällä 2018–2022 raportoidusta 75 tapausesimerkistä valtaosa oli tapahtunut nimenomaan Pohjois-Kaukasiassa: Tšetšeniassa 46, Ingušiassa 13, Dagestanissa 12 ja Pohjois-Ossetiassa yksi. Vain kolme tapausesimerkkiä oli muita Venäjän alueita.[footnoteRef:66] Tutkimuksessa ei mainita Kabardi-Balkariaa.  [65:  EUAA 12/2025, s. 70.]  [66:  Магомадова, Кулсам 2026, s. 4; Daptar.org 27.1.2026.] 

Pakkoavioliitto ja vaimonryöstöperinne
Naisiin ja lapsiin kohdistuvaan väkivaltaan keskittyvän, juristeista ja tutkijoista koostuvan AD REM -sivuston vuonna 2024 Venäjällä julkaisema tutkimus pakkoavioliitoista ja alaikäisten avioliitoista käsittelee aihetta yksinomaan Tšetšeniassa, Ingušiassa ja Dagestanissa.[footnoteRef:67] Radio Svobodan vuonna 2023 tekemässä julkaisussa todetaan, että Pohjois-Kaukasian alueelta raportoidaan sekä pakkoavioliittoja että alaikäisten avioliittoja. Kaikki julkaisussa esitetyt tapausesimerkit koskevat inguuši- tšetšeeni ja dagestanilaisnaisia. Alhaisin mahdollinen avioliittoikä on Ingušiassa virallisesti 15 vuotta, Tšetšeniassa ja Dagestanissa 18 vuotta, mutta esimerkiksi Adygeian alueella avioliiton voi solmia tietyin ehdoin 14–16-vuotiaat. Käytännössä virallinen alaikäraja voidaan kiertää islamilaisin menoin solmitulla avioliitolla (nikah).[footnoteRef:68] Julkaisuissa ei mainita Kabardi-Balkariaa. [67:  AD REM 2024.]  [68:  Радио Свобода 30.7.2024.] 

Venäläisen naisten oikeuksia edistävien järjestöjen YK:n naisiin kohdistuvan syrjinnän poistamista käsittelevälle komitealle kesäkuussa 2021 laatimassa raportissa todetaan, että Pohjois-Kaukasiassa solmitaan pakkoavioliittoja, joihin naiset ja tytöt päätyvät morsiamenryöstöperinteen kautta tai vaikutusvaltaisten, rikkaiden ja väkivaltaisten miesten sieppaamina.[footnoteRef:69] Russian Life -sivustolla vuonna 2015 tehdyssä julkaisussa todetaan, että vaimonryöstöperinne on edelleen olemassa Kabardi-Balkariassa, mutta usein ryöstettävä vaimo tuntee tulevan puolisonsa ja asiasta on sovittu, tai ainakin keskusteltu, yhdessä. Naisia on kuitenkin ryöstetty vaimoiksi väkivalloin vastoin heidän tahtoaan, vaikka nykynuorison todetaan noudattavan perinnettä lähinnä nimellisesti ja kulttuurisesta kunnioituksesta.[footnoteRef:70] [69:  Проект «Правовая инициатива» & al. 21.6.2021, s. 44.]  [70:  Russian life 1.3.2015.] 

Kunniamurhat
Kunniamurhia tapahtuu Pohjois-Kaukasiassa, mutta julkisissa lähteissä mainitut esimerkit raportoidut tapaukset keskittyvät yksinomaan Tšetšeniaan, Dagestaniin ja Ingušiaan.[footnoteRef:71] Käytetyssä lähdeaineistossa ei ole löydettävissä Kabardi-Balkariaa koskevia julkaisuja.  [71:  Проект «Правовая инициатива» & al. 21.6.2021, s. 42; Настоящее Время 12.3.2020.] 

Sukuelinten silpominen (FGM)
Venäläisen naisten oikeuksia edistävien järjestöjen YK:n naisiin kohdistuvan syrjinnän poistamista käsittelevälle komitealle kesäkuussa 2021 laatimassa raportissa todetaan, että sukuelinten silpomisen uhreja raportoidaan Dagestanissa vuosittain arviolta 1 240, mutta tosiasiallinen määrä on tätä suurempi, sillä sukuelinten silpomista tapahtuu Etelä-Dagestanin alueilla sijaitsevissa kylissä, joissa ilmiötä tai sen laajuutta ei ole koskaan tutkittu. Ingušiassa on raportoitu yksittäisiä FGM-tapauksia.[footnoteRef:72] Kabardi-Balkariaa ei julkaisussa mainita. Naisten ja tyttöjen oikeuksia puolustavan Equality Now -kansalaisjärestön vuonna 2025 julkaiseman raportin mukaan naisten ja tyttöjen sukuelinten silpomista (FGM) on raportoitu Venäjällä Dagestanin itäosien vuoristoalueilla perinteisesti asuvien andi- ja avaariyhteisöjen keskuudessa. Venäjällä 1 240 tytön arvioidaan olevan FGM riskissä vuosittain.[footnoteRef:73]  Mainittakoon, että raportissa on käytetty lähteenä aiheesta vuosina 2016 ja 2018 tehtyjä julkaisuja.[footnoteRef:74] Raportissa ei Dagestanin lisäksi mainita muita Pohjois-Kaukasian tasavaltoja tai alueita. [72:  Проект «Правовая инициатива» & al. 21.6.2021, s. 39–40.]  [73:  Equality Now 2025, s. 69.]  [74:  Equality Now 2025, s. 44.] 

Tietoja vastauksesta
Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.
Information on the response
This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

